text: Hwangnyongsa - Viquipèdia, l'enciclopèdia lliure
  Korean Buddhist temples (en)
  Entitat territorial administrativa Gyeongju (Corea del Sud)
  35° 47′ 20″ N, 129° 13′ 36″ E / 35.7889°N,129.2267°E / 35.7889; 129.2267Coord.: 35° 47′ 20″ N, 129° 13′ 36″ E / 35.7889°N,129.2267°E / 35.7889; 129.2267
  Hwangnyongsa, a vegades escrit Hwangryongsa, és el nom d'un antic temple budista situat a la ciutat de Gyeongju, a Corea del Sud. Construït el segle vi, l'enorme estructura de nou pisos va ser feta només amb fusta sense utilitzar claus de ferro. Tenia una alçada total de 80 m i va ser el centre del budisme durant les èpoques del regnat Silla. El seu nom significa «Temple del drac daurat» o «Temple del drac imperial».[1] Les excavacions arqueològiques del lloc van començar a l'abril de 1976.[1] Fou declarat Patrimoni de la Humanitat per la Unesco l'any 2000 com a part del conjunt patrimonial «Zones històriques de Gyeongiu».[2]
  Maqueta de Gyeongju a l'època. La pagoda del temple Hwangnyongsa s'elevava per sobre la ciutat
  Hwangnyongsa va ser construït durant el període Silla, sota el patrocini de la família real, en una plana envoltada de muntanyes prop del complex del palau real de Banwolseong (Palau de la Mitja Lluna). La construcció va començar el 553 sota el regnat del rei Jinheung, i no va ser acabat fins al 644.[3] El rei Jinheung originalment va concebre el lloc com l'emplaçament d'un nou palau, però quan va ser vist un drac en el lloc proposat, es va destinar per ser un temple, el lloc on els monjos resaven per la bona marxa de la nació, buscant la protecció de Buda, i a la vegada per impressionar a dignataris estrangers.[3]
  Després de la derrota del regne de Baekje el 660, l'arquitecte Abiji, va esdevindre l'encarregat de construir una pagoda en fusta de nou pisos en el lloc. Aquest fet indica el coneixement avançat dels Baekje en l'arquitectura de la fusta. Les nou plantes suposadament representaven els nou països de l'Àsia Oriental i la futura conquesta d'aquests estats pel regne de Silla.[4] La pagoda va ser incendiada pels mongols durant les invasions mongols de Corea l'any 1238. Actualment no queda cap exemple de l'arquitectura amb fusta de l'era de Silla, però les ruïnes de Hwangnyongsa suggereixen una influència del regne de Koguryö.[5]
  L'emplaçament del temple en una vall dins del Parc Nacional de Koguryö prop de la Muntanya Toham i proper al temple de Bunhwangsa, va ser objecte d'excavacions el 1972, revelant el traçat i descobrint prop de 40.000 objectes.[3][6]
  Maqueta de Hwangnyongsa
  Només romanen les primeres pedres utilitzades per a la construcció del temple. El complex original, va trigar disset anys en acabar-se.[3]
  La sala principal tenia 47 m de longitud i 17 m d'ample.[3]
  La paret exterior més llarga del temple era de 288 metres de longitud i l'àrea interior i coberta, delimitada per les parets exteriors era d'aproximadament 80.000 metres quadrats.[7]
  Les ruïnes del temple també contenen pedres que eren pedestal de les estàtues budistes monumentals. Una de les estàtues del Buda Sakyamuni tenia de cinc metres d'alçada.[6][8]
  El temple originalment fou construït en l'estil «tres sales-un Pagoda», és a dir, que la pagoda era al centre del complex i estava flanquejada per tres sales principals a l'esquerra, dreta, i darrere de la pagoda central.[7]
  La coneguda pagoda de nou pisos, que va ser encarregada per la reina Seondeok després que el temple principal fou acabat, va ser la més gran de Corea que mai s'hagués construït, a més de ser l'estructura més alta d'Àsia Oriental i l'estructura de fusta més alta del món en el moment de la seva finalització. Tenia 80 m d'altura i el cos va ser fet enterament de fusta.[3] Avui dia només romanen els fonaments, amb seixanta pedres. La pagoda tenia una àrea de base de 565,2 m2, sostinguda per vuit pilars a cada costat.
  Vista parcial de l'indret
  Lloc que havia estat l'entrada principal al temple
  Restes de les pedres dels fonaments
  Imatge de la pagoda de nou pisos
  Reproducció de l'edifici situat a l'est
  Miniatura de la pagoda de nou pisos
  Pedres de suport a un asta de la bandera
  Teules trobades a Hwangnyongsa (Museu Nacional de Gyeongju)
  ↑ 1,0 1,1 Chung, David; Oh, Kang-nam. Syncretism: The Religious Context of Christian Beginnings in Korea. SUNY Press, 2001-04-19. ISBN 9780791449424.
  ↑ «Gyeongju Historic Areas». World Heritage List. UNESCO. [Consulta: 10 maig 2017].
  ↑ 3,0 3,1 3,2 3,3 3,4 3,5 Asian Historical Architecture: a Photographic Survey
  ↑ orientalarchitecture.com. «Asian Historical Architecture: a Photographic Survey».
  ↑ Fletcher, Sir Banister; Cruickshank, Dan. Sir Banister Fletcher's a History of Architecture. Architectural Press, 1996. ISBN 9780750622677.
  ↑ 6,0 6,1 Korea - Three Kingdoms Period
  ↑ 7,0 7,1 «Korea - Three Kingdoms Period».
  ↑ «Korea - Shilla Period Sculpture (57 B.C.- A.D. 668)».
  OCPRI (Office of Cultural Properties, Research Institute). 1984. Hwangyong-sa Site Excavation Report I [Hwangyong-sa Temple Excavation Site Report I]. Office of Cultural Properties, Research Institute, Seoul.